เสนอรัฐบาลเร่งพิจารณาเปิดรับนักท่องเที่ยวลงทะเบียนท่องเที่ยวแบบ Test &amp; Go โดยเร็ว เพื่อไม่ให้ไทยเสียโอกาส
นายสนั่น อังอุบลกุล ประธานกรรมการหอการค้าไทยและสภาหอการค้าแห่งประเทศไทย กล่าวว่า จากสถานการณ์การแพร่ระบาดของโรคโควิด -19 สายพันธุ์โอมิครอนในช่วงที่ผ่านมา ทำให้รัฐบาลต้องหยุดรับลงทะเบียนนักท่องเที่ยวแบบ Test &amp; Go ส่งผลให้นักท่องเที่ยวจากต่างประเทศเดินทางเข้ามาท่องเที่ยวลดลงอย่างมาก เงินรายได้จากการท่องเที่ยวหายไปเฉลี่ยเดือน 5,000-9,000 ล้านบาทขณะนี้เห็นว่าสถานการณ์ของโรคโควิด -19 สายพันธุ์โอมิครอนมีแนวโน้มดีขึ้นแล้ว ดังนั้นเห็นว่ารัฐบาลควรเร่งพิจารณาดำเนินมาตรการเปิดรับนักท่องเที่ยวแบบ  Test &amp; Go โดยเร็ว ให้เริ่มดำเนินการได้ในเดือนกุมภาพันธ์นี้เป็นต้นไป เพื่อไม่ให้ไทยเสียโอกาสด้านการท่องเที่ยวกับประเทศอื่น ซึ่งหากไม่เร่งดำเนินการจะทำให้เสียตลาดนักท่องเที่ยวและเสียหายต่อระบบเศรษฐกิจของไทยในระยะยาว พร้อมกันนี้ ยังมีข้อเสนอให้รัฐบาล ปรับปรุงกระบวนการให้เหมาะสมกับสถานการณ์เพื่อสร้างความมั่นใจให้กับนักท่องเที่ยว รวมถึงเสนอให้มีการตรวจ RT-PCR ก่อนการเดินทางเพิ่มอีกเป็น 5 วัน และ 3 วัน ก่อนเดินทางเข้าประเทศไทย จากเดิมกำหนดให้ต้องตรวจ RT-PCR ก่อนเดินทางไม่กิน 72 ชั่วโมง (3 วัน)นอกจากนี้ ยังเห็นว่าการป้องกันการแพร่ระบาดของโรคโควิด -19 ถือเป็นหน้าที่ของทุกภาคส่วนที่จะต้องร่วมมือกันปฏิบัติมาตรการป้องกันโรคที่กระทรวงสาธารณสุขกำหนดอย่างเคร่งครัด ก็จะช่วยลดการแพร่ระบาดของโรคได้เป็นอย่างดี